The Sims 4

The Sims 4 er et livssimulatorspill i The Sims-serien, og ble utgitt den 4. september 2014. Spillet er utviklet av Maxis og utgitt av Electronic Arts. Det er utgitt for Microsoft Windows og macOS. Spillet distribueres på blant annet Origin og EA App, som er Electronic Arts' egne salgsplattformer, og Steam for Windows og macOS, og i PlayStation Store og Xbox Games Store for konsollversjoner. Spillet er tilgjengelig på 18 språk, inkludert norsk (hvor bokmål anvendes).

Spillopplevelse 
I The Sims 4 har spillerne nokså lik grunnspillopplevelse som de tidligere hovedspillene i serien: spilleren kan lage en egen husstand med «Simskaperen» (også kalt for «CAS», fra engelsk: «create-a-sim»); bygge hus i forskjellige områder og miljøer; og flytte husstanden sin inn i hus (og med noen pakker leiligheter) for å spille ut livet til simmene sine. 

En figur i spillet kalles for en sim (flertall simmer). Simskaperen i The Sims 4 er unik i forhold til tidligere hovedspill i The Sims-serien, med det at spilleren kan selv dra og forme ansikt og kropp som om det skulle vært leire. I Simskaperen kan spillerne også velge antrekk for forskjellige bruksområder og værforhold, som byttes automatisk (kan også byttes manuelt) når simmen er i forskjellige sitauasjoner som, for eksempel, når de skal legge seg, når de skal på en formell fest, når det er kaldt ute og når de skal svømme. Spilleren kan også velge ut frisyrer, sminke og annet tilbehør.

The Sims 4 er først og fremst et enspillerspill som spilles uten nettverkstilgang, men spillerne kan også ta i bruk nettfunksjonen «Simsgalleriet» (engelsk: «the Sims Gallery») for å dele og motta andre spilleres skapte innhold, samt offisielt innhold fra skaperne av spillet. I ny og ne fremmes også influensere i Simsgalleriet.

Inkluderende spillopplevelse 
The Sims 4 har et fokus på det å være inkluderende, spesielt rettet mot hudfarger og LHBT.

Spillets skapere mottok kritikk for å ha lite utvalg mørkere hudfarger, hårfarger og hårtyper, og har arbeidet for å gjøre utvalget bredere. Spillerne har siden desember 2020 hatt muligheten til å skape sine egne hudfarger basert på et større utvalg av grunnfarger (med varme, kalde og nøytrale undertoner) og andre parametre som lar dem skape akkurat den hudfargen de ønsker. Skaperne har gitt ut flere gratis oppdateringer som har lagt til flere hårfarger og frisyrer, og oppdateringer som «fikser» eldre frisyrer som hadde mer teksturerte og/eller krøllete hårtyper.

Spillerne kan la sine simmer til å ha forhold med andre simmer av samme kjønn, selv om legning kan ikke forhåndsbestemmes i Simskaperen.

I The Sims 4 kan spillerne også ha tilgang til alternativer for sine simmer som endrer hvilke funksjoner kroppen til en enkelt sim har, som kan brukes til å skildre transpersoner. En sim med en tradisjonelt mannlig kropp eller maskulin kroppsfasong kan, for eksempel, bli endret til å kunne bli gravid og en tradisjonelt kvinnelig kropp eller feminin kroppsfasong kan bli endret til å kunne bruke et toalett stående. 

I den engelskspråklige versjonen av spillet, kan spillerne ved en oppdatering 24. mai 2022 velge egendefinerte pronomen for sine figurer. Skaperne har nevnt at det kan oppstå feil, og at det er objekter og humøreffekter som fortsatt kan nevne spillerfiguren med maskuline eller feminine personlige pronomen. Muligheten for å egendefinere sine pronomen (samt kjønnsnøytrale personlige pronomen) er ved 24. mai 2022 fortsatt under utvikling.

Utgivelser

Grunnspillets versjoner

The Sims 4 
Hovedspillet.

The Sims 4 Limited Edition 
Hovedspillet, Festens midtpunkt-pakken.

The Sims 4 Digital Deluxe 
Hovedspillet, Festens midtpunkt- og Oppe hele natta-pakken, og digitalt lydspor.

The Sims 4: Premium Edition 
Hovedspillet, Festens midtpunkt- og Oppe hele natta-pakken, digitalt lydspor, og skaperguiden.

The Sims 4: Collector's Edition 
Hovedspillet, Festens midtpunkt- og Oppe hele natta-pakken, digitalt lydspor, Interaktiv USB-«Plumbob», og skaperguiden.

Ekstrainnhold 
The Sims 4 har fire forskjellige typer utvidelser som spillerne kan kjøpe for å motta flere spillopplevelser, gjenstander og/eller ting for å skape figurer med: utvidelsespakker (engelsk: «expansion packs»), spillpakker («game packs»), stæsjpakker («stuff packs» og sett («kits»). Disse fire kategoriene med ekstrainnhold (eller «DLC»-er) er basert på hvor mye, og hva slags innhold som er i pakkene.

En utvidelsespakke inneholder som regel en stor mengde med alt av spillopplevelser, gjenstander og ting for å skape figurer med, samt en ny verden for å leve (og bygge hus) i. Et eksempel på en utvidelsespakke er The Sims 4 Katter og hunder, som lar spillerne skaffe hunder og katter som kjæledyr til sine simmer, som også åpner opp for nye jobber og bedrifter som simmene kan drive, som er sentrale til den nye verdenen Brindleton Bay.

En spillpakke er som regel mer fokusert på én spillopplevelse, som også bringer gjenstander og lignende for å fremheve spillopplevelsen i pakken. Et eksempel på en spillpakke er The Sims 4 Foreldre og barn, som fokuserer på å gi en dypere opplevelse for det å være forelder.

En stæsjpakke er en mindre utvidelse som for det meste kun legger til nye gjenstander og ting for å skape figurer med, men har også i noen tilfeller lagt til små spillopplevelser. Sett har mer eller mindre tatt over posisjonen som stæsjpakke, og byr på mindre spillopplevelser, gjenstander eller ting for å skape figurer med, gjerne fokusert på ett tema.

Referanser

Eksterne lenker 
 

The Sims
Videospill utviklet av Maxis
Windows-spill
MacOS-spill
Videospill fra 2014
Videospill utviklet i USA